ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ገዳም ኣቡነ ሰላማ፡ ኣብ ውሽጢ ገንኢ ዘሎ መብራህቲ 4 መጋቢት 2020 ብግርማይ ገብሩ መግለጺ ስእሊ, ኣብ ተረኽ ዝርከብ ደብሪ ኣቡነ ሰላማ ከም ሃገረይ እኳ ዘይሰባሕኹ፡ ቀጢን ከም ስልኪ፡መሪር ከም ትኪ ኢለ ዝፍክር፡ ሻቡ ግን ኣብራኸይ ረይረይ በለ። ሰተታ ክብዲ እግረይ ምስ መሬት ዓሪኹ፡ ጠንጠነለይ ኢሉ እንትልገም፡ ብቐጢን ትእዛዝ ኣስናነይ ተደፊኡ ይለዓል። ጭሩቕሩቕ ዝብል ድምፂ ዓይኒ ማይ፡ ካብ ፀድፊ ተሃንዲዱ ዝድፋእ ጃሕጃሕታ፡ ማይ ማህሌት ኰይኑ መንፈሰይ ኣበራበሮ። ድምፂ ቆቋሕን ዛግራን "ኣንታ ኣይዞኻ እንዶ" ዝብለኒ ዘሎ መሰለኒ። ነቲ ወሓላሉ ብቂሔ ፅልሚ ዝሰፈየኦ ዝመስል ደናጉል ዝተመልኦ መንገዲ ከድክም ሰደርኩ። ምልዖ ትመስል ጐርዞ መቐነታ ኣፅኒዓ መሪሓትኒ፤ ርጋፃ እናረአኹ ተሳሓግኩ። ፃዕዳ ረሃፅ፡ ብኽልተ መታልሕተይ ፈለግ ሰሪሑ ኣንቈልቈለ። ኣብ መሬት ትግራይ፡ ካብ መቐለ ብዓዲግራት ኣቢሉ፡ ናብ ዓድዋ ኣብ ዝወስድ ፀለሎ ዝመስል ፅርግያ፡ ብዘት ምስ በፃሕኻ ናብ ደቡብ ምዕራብ ገፅ ትእለ። እስጢፋኖስ፡ ንንጉስ ኣይሰግድን ኢሉ ዝሓንገደ ትግራዋይ ፈላሲ ንሓደጋ ዝተቓልዑ ሰለስተ ሓድግታት ትግራይ ንጀነራል ግራስያኒ ክቐትሉ ዝፈተኑ ክልተ ኤርትራውያን ኣብ ጣብያ ስምረት ቁሸት ተረኽ ኣብ እግሪ ሃው ዝበለ ፀድፊ፡ ቋቑራ ዝተሓብአ ታሪኽ'ሎ። መገሻይ ኣብ ክረምቲ ስለዝነበረ፡ ሌቛን ሓንፈፅን ተፀምቢለ፡ ነቲ ከም ማዕበል ቃላይ ዝሃንን ሰርጌናይ ጣፍ እናመዓደኹ ሓዀርኩ። መግለጺ ስእሊ, ሊቀ ማእምራን ሃይለ ደስታን መልኣከ ሰላም ገብረስላሰ ኣስፍሃን እቶም ኣብ ቅድመይ ዝተገተሩ ጫዓን ሰራውን "ኣንታ ኣጥዒሙልካ ድዩ ክሳብ ሎሚ እዚ ከባቢ ዘይትፈልጦ?" ኢሎም ዘባጭዉለይ ዘለዉ መሲሉ እውን ተዳመፀኒ፡ ጐታን ርእሰይ ደፊኤ መሰስ ናብ ሃገረ ታሪኽ። ሊቀ ማእምራን ሃይለ ደስታ ፃዕዳ ጭራ ነስ እናበሉ ተቐበሉኒ። መገሻ ናብ ጥንታዊ ገዳም እንዳ ኣቡነ ሰላማ። ኣቡነ ሰላማ እንታዋይ እዮም?
